
EZ AZ ASSZONYOK IDEJE 


Olyan erők munkálkodnak, amelyekről a legtöbben közülünk nem 
akarnak tudomást venni... Asszonyi mivoltomban szólok, mert ez az 
asszonyok ideje, az asszonyok kora. Megvannak a magunk próféciái, s 
ezeket a dolgokat közhírré kell tenni. 


Asszonyi mivoltunk teszi lehetővé a spirituális párbeszédet. Nem 
vagyok férfiellenes. A cselekvés férfidolog. A termelés férfidolog. De 
egyensúlynak kell lenni. Ha a szelíd belső hangra hallgatunk, akkor 
vagyunk kiegyensúlyozottak. De vigyázz! Két hang létezik; ez már csak 
így van. Hallgass mindig a jobbik hangra, arra, amelyik szelídebben 
szól. A másik sötét, megpróbál uralkodni, s olyan dolgokra rávenni, 
amely mérget táplál, önzővé akar tenni, s bánt. Mindenkinek, aki erre a 
világra születik, van egy feladata, s vannak bizonyos erők, amelyek 
útján vezérelik, hogy sikerrel járjon. Hogy ezt a feladatot legtisztábban 
kifejezésre juttathasd, ahhoz testileg és lelkileg együtt kell működni a 
szellemmel. 


Idős indián asszony, aki nem akarja megnevezni magát 


Ez az asszonyok ideje. Az asszony megmutatja nekünk, mit érzünk. Ha a 
környezetemben lévő asszonyokat megnézem, szomorúságot, s valami 
búskomorságot látok bennük. Ezek az asszonyok érzik, amit a Föld érez 
- a Föld szomorúságát és búskomorságát gyermekei mostani életvitele 
miatt. Az asszonyok ezt érzik; ez az érzés ott él a szívükben, erősebben, 
mint a férfiakban, mert a férfiak mindig el vannak foglalva valamivel. A 


férfiaknak el kell ismerniük, hogy bennük is van egy női lélek, s itt az 
ideje, hogy ugyanazt érezzék, mint asszonytársaik. 


EI kell ismerni az asszonyokat. Hitelt kell adni az asszonyok szavának. 
Az asszonyok meg fogják mutatni magukat. A világ vagy felfigyel rájuk, 
vagy nem, de az érzés olyan erős, hogy az asszonyok megmutatják 
magukat, s hangot adnak érzéseiknek. Akár akarják hallani, akár nem, 
ez így lesz, mert ennek így kell lennie. Eljött az idő. 


Wickie Downey, Tewa 


Azt mondta, bajban van a Föld, bajban van a földrész, s hogy a mi a 
földünkön, a Teknősbéka szigetén" baj van az egyensúllyal. Azt mondta, 
hogy az erőszakos, agresszív, analitikus, intellektuális, felépítő, aktív 
energia nagyon túlsúlyba került az asszonyi befogadó, tápláló, magát 
megadó energiával szemben. Azt mondta, ki kell egyenesednünk és 
meg kell találnunk az egyensúlyunkat. S mivel elveszítettük az 
egyensúlyunkat, nagyobb súlyt kell fektetnünk a megadásra, arra, hogy 
képesek legyünk befogadni, adni, táplálni. Asszonyként szólt hozzám, s 
az én feladatom, hogy ezt az üzenetet elsősorban az asszonyoknak 
továbbadjam. De nemcsak az asszonyoknak van nagy szükségük rá, 
hogy ily módon megerősödjenek; mindnyájunknak egyformán 
szükségünk van erre, úgy a férfiaknak, mint a nőknek. Az asszonyok 
beleszülettek ebbe a térbe. Nekünk természetesebb a befogadás, a 
táplálás. Az asszonyok testi felépítése is ezt hangsúlyozza. Mégis még a 
mi asszonyainknak, a mi társadalmunkban is nehezére esik ezt a 
feladatot teljesíteni. Egyikünk sem tanulta meg, hogyan kell egyszerűen 
engedni, hagyni, hogy ez a dolog megtörténjen. Tudjuk, hogyan kell 
valamit megtennünk, tudjuk, hogyan állítsunk elő valamit, hogyan 
készítsünk el valamit, tudjuk, mit hogyan kell megpróbálni. De 
hagynunk kell, hogy nyitottak legyünk, meg kell adni magunkat, 
szolgálnunk kell. Mindezekről a dolgokról szinte semmit sem tudunk. 
Még azt is mondta nekem, hogy elsősorban az asszonyoknak kell 
megtalálniuk azt a helyet, a saját helyük erejét, és hogy az egész 
társadalomnak, úgy a férfiaknak, mint a nőknek szüksége van erre a 


kiegyenlítődésre, hogy magunkat is kiegyensúlyozott állapotba 
hozhassuk. 


Brooke Medicine Eagle, Nez Percé és Sioux 


CV ALMA 


(A ford.) 


A férfiak a belső körben ülnek, az asszonyok mögöttük. 


Az asszonyok ugyanannyit tudnak, mint a férfiak, s gyakran kérnek 
tőlük tanácsot. 


Az asszonyokat mindig érdekli, mit csinálnak a férjeik, gondolataikat ez 
foglalkoztatja. 


Sarah Winnemucca Hopkins, Paiute 


Akkor is tudtam, és most is tudom, hogy amit mi ezen a szigeten 
őriztünk, az nem tökéletes. A tudás szét van szóródva, de ha tudásunkat 
minden asszonnyal megosztjuk, a szétszóródott részek újra 
egyesülhetnek. S azok, akik békére, bátorságra, igazságra és szeretetre 
vágynak, rá fognak jönni, hogy ezek a dolgok mindnyájunkban 
megtalálhatók, s hogy ezt a tudást az asszonyok igazsága táplálja. 


Nootka indián asszony 


Mennydörgő-Asszony vagyok, Zengő-Asszony vagyok, 
Pók-Asszony vagyok, Kolibri-Asszony vagyok, 
Sas-Asszony vagyok, magas Sas-Asszony vagyok, 

A forgószél Forgó-Asszonya vagyok, 
Szent-Elvarázsolt-Hely Asszonya vagyok, 

Ustökösök Asszonya vagyok, igen, Jézus Krisztus mondá, 
Os-Asszony vagyok, igen, Jézus Krisztus mondá. 


Marig Sabina, Mazateka sámánasszony 


Intuitív erőid a Holdad idején a legerősebbek, mert ez a tisztulás ideje, s 
a régi eltávozik belőled. Ez alatt az idő alatt a Hold-kunyhóba mész, 
ahol csak azt csinálod, amit szeretsz. Egyik testvéred gondoskodik a 
gyerekeidről. Nem főzöl a férfinak, mert a táplálék összes élő energiáját 
felvennéd, s magadba szívnád... Ezért nem hagyják a gyógyító sámánok 
sem, hogy megérintsd őket, mert elvennéd az erejüket, energiájukat. 
Nem veszel részt a gyógyítási ceremóniákon, mert a ceremónia ereje 
csak beléd áramlana. Egy asszony képes volt arra, hogy boszorkányos 
varázzsal megejtsen egy férfit, ha Holdjának idején hált vele, elvette 
tőle az erejét s megzavarta az elméjét. Az asszonyok a Hold-kunyhóban 
álmodtak, s a rákövetkező nap reggelén, amíg az álom frissen 
emlékezetükben élt, azonnal vagy egy sámánhoz, vagy a falu főnökéhez 
kellett menniük, hogy elmeséljék neki álmukat, mert ezek az álmok 
vezérelték az embereket. 


Oh Shinnah Fastwolf 


Az vagy, ami az édesanyád. 
A világot, s minden létező dolgot az édesanyád szemével látsz. 
Amit később az apáktól tanulsz, az valami más. 


A kultúrák láncolata asszonyok lánca, akik a múltat összekötik a 
jövővel. 


Shirley Hill Witt, Mohawk 


Mi, akik a hagyományaikat őrző indiánok közé tartozunk, igyekszünk a 
hagyományaink szerint élni, ez a szertartásaink lényege. 


A legtöbb ember soha nem kerül kapcsolatba a szellemmel, mert nem 
jutnak túl a testen. Ez bizony nagy kár. 


Mások nem jutnak túl az észen, a dolgok logikáján. 


A szellemi túl kevés táplálékot kap, de ettől még létezik. Az asszonyok 
tudnak a létéről. Néhányan kezdik megérteni, s elismerni a szellem 
létezését. Jobb lenne, ha Ti, férfiak is több megértéssel viseltetnétek 
iránta! 


Amíg a szellemiségről nem veszünk tudomást, addig sok 
szerencsétlenség, háború, az élvezeti cikkekkel való visszaélés számos 
formája, igények, vágyak, éhség és szeretetnélküliség kísér bennünket. 
Az erőszak mindenféle formája létezik az emberek között, az állatok, a 
Föld és az egész teremtés ellen. Mindezek a nehézségek hosszú távon 
mély sebeket okoznak. 


Mindenkinek megvan a maga útja. Mindenkinek! Ahhoz, hogy a saját 
utadat járhasd, meg kell értened az összefüggéseket, szeretetet és 
tiszteletet kell táplálni magadban. Ha letérsz erről az útról, fájdalom és 


zavarodottság lesz a részed, teljesen mindegy, hogy egyébként mit 
teszel. Ugyanez érvényes egy egész országra, mind az egész világra. Ma 
ezen a ponton állunk. Nézz körül, mi történik a világban. 


A dolgok változnak. Ez az asszonyok ideje. Ebben bizonyos lehetsz, 
eljött az asszonyok ideje, ha látják, ha nem. A befogadás korát éljük, s a 
befogadás asszonyi tulajdonság. 


Idős indián asszony, aki nem akarja megnevezni magát 


Mi, asszonyok fűzzük össze az igazság pillanatait. Ujra hiszünk benne, 
hogy jogunk van a teljességre. Fekete, sárga és fehér testvéreink 
találnak egymásra, s az elszórt részekből megpróbálnak egészet 
alkotni. Csakhogy az általunk megmentett és megőrzött részigazságok 
nélkül nem tud kialakulni a teljesség. Az általunk őrzött igazság nélkül 
az asszonyok nincsenek felvértezve, pedig szükségük van a védelemre. 
Ha titkainkat továbbra is magunknak őrizzük, ezzel a Gonoszt segítjük 
az asszonyok szellemének elpusztításában. 


Ezért testvéreinknek - valamennyi Nővérünknek - kezet kell 
nyújtanunk, s arra kell kérnünk őket, hogy osszák meg velünk 
igazságukat. Nem marad más választásunk, mint hinni abban, hogy az 
asszonyok az egymásnak átnyújtott ajándékot szeretettel és tisztelettel 
fogadják. Mindez gátat vet a Gonosz hatalmának, ahogy ez már máskor 
is megtörtént ezen a szigeten. Az egykor tiszta vizű folyóink most 
szennyezettek, a zöld erdőkkel borított hegyeink kopaszok, a tenger 
élet-halálharcát vívja. Ahol régen halak milliói úszkáltak, most egy szál 
sincs belőlük. S ez a hideg Gonosz műve. Utolsó kincsünk, ami 
megmaradt nekünk, ami megóv a Gonosz hatalmától az asszonyok 
titkos igazságai. 


Nootka indián asszony 


Aki önnön magát nem szeretheti, 


senkit sem szerethet 
Aki szégyenli testét, szégyell 
minden élő elevent 
Aki piszkosnak tartja testét, 
el van veszve 
Aki a már születése előtti 
adományokat nem tiszteli, 
soha semmit nem fog tisztelni igazán 


Nootka indián asszony 


INDIÁN ÉLETÜNK 


Az idők kezdetén a szeretetből jöttünk. Mindnyájan egymás rokonai 
voltunk. A legendáink olyan időkről szólnak, mikor beszélni tudtunk az 
állatokkal, s az állatok megértettek minket, meg tudtuk értetni 
magunkat egymással. Valamikor az idők során már nem 
engedelmeskedtünk a parancsoknak, az egyetemes törvénynek, ezért 
többé nem értettük egymás szavát. S így egyre távolabb kerültünk a 
szeretettől. 


Vickie Downey, Tewa 


A régi időkben még ismerték a titkos szertartásokat, kimentek, s 
böjtöltek. Ez csak a férfiak szokása volt. A férfiakat több mindenre 
megtanították, mint az asszonyokat, de az asszonyok ott ültek, s 
hallgatták, mit beszélnek az öregek, s így tanultak ők. Manapság, 
amikor már alig akad férfi, aki ismeri ezeket a dolgokat, az asszonyok 
őrzik tovább a hagyományokat. Ha ők nem sajátították volna el, ha nem 
csenték volna el maguknak ezt a tudást a férfiaktól, valószínűleg 
teljesen feledésbe merült volna... 


Agnes Cypress, Seminole 


Immár öregasszony lett belőlem. A bivalyok s a feketefarkú őzek 
kihaltak, s a mi indián hagyományaink is csaknem kipusztultak. Néha 


magam is alig tudom elhinni, hogy valaha én is a hagyomány szerint 
éltem. 


A kisfiam a Fehér Ember iskolájában nőtt fel. Tud könyvet olvasni. Van 
egy farmja, s állatai vannak. A mieink között ő a vezér, segít nekünk a 
Fehér Ember útját járni. 


Az én fiam jó hozzám. Már nem földkunyhókban lakunk, hanem 
kéményes házban, s a fiam felesége tűzhelyen főz. 


De én nem tudom elfelejteni a régi hagyományokat. 


Nyáron gyakran felkelek napkeltekor, s kilopózkodom a kukoricaföldre. 
S ahogy ott kapálok a kukoricaföldön, énekelek a kukoricának, úgy mint 
gyerekkoromban. Senki sem törődik ma már a mi kukoricaföldjeinkkel. 


Néha esténként ott üldögélek, s nézem a nagy Missourit. Ahogy lemegy 
a nap, lassan leszáll az alkony a víz felett. Az árnyakban úgy tűnik, 
mintha újra indián falunkat látnám, ahogy a földkunyhókból felfelé 
kavarogva száll a füst. S a folyó zúgásában hallom a harcosok kiáltásait 
s a kisgyermekek kacaját, ugyanúgy, mint régen. Csakhogy ez nem több 
egy öreg asszony álmánál. S megint csak árnyakat látok, s hallom a 
folyó zúgását. Peregnek a könnyeim. A mi indián életünk, tudom, örökre 
a múlté. 


Waheenee, Hidatsa 


Amikor a hopi férfiak kimennek a kukoricaföldre aratni, először 
letörnek egy kis kukoricát - ezek a kis kukoricák a kisgyerekeket 
jelképezik. 


A férfiak a kisbaba-kukoricát vigyázva hazaviszik, ahol már várja őket 
az anya. Minden anya megáldja a kis kukoricát, s aztán gyengéden 
belefekteti a kukoricás kosárba. Csak ezután mehetnek vissza a férfiak 
a többi kukoricát leszedni. 


A kukoricát az asszonyok oltalmára bízzák; mindig is élőlényként 
kezelték a kukoricát. Az asszonyok így szóltak hozzá, akár az ember 
fiához, így beszéltek: "Nézzétek meg ezt a csodálatos kukoricát, 
nézzétek, milyen pompás színe van! S mennyi kukoricaszem van rajta!" 


A hopi indiánok a kukoricát közeli rokonnak tartották - úgy, mint 
északnyugaton a lazacot; mi a Lazac Népének tartottuk magunkat. A 
préri-indiánok hasonló szoros életközösségben éltek a bivallyal. 


Janet McCloud, a Tulalip törzsfőnök 


Mások helyett dolgozom. Megpróbálom védeni azokat a növényeket, 
amelyeket még mindig felhasználunk, azt a vizenyős területet, ahol még 
mindig bölcsőnek, szoknyának, szandálnak való anyagot gyűjtünk. Ez 
nehéz munka. Még a rendőrség sem tudja megvédeni a területünket. 
Ezért olyan nehéz nekem egymagamnak védeni ezt az egész területet. 


Azt mondják az emberek: nem esik az eső, szárazság van. Istenem, ha 
összegyűjtenék az én könnyűimet, bizony nem volna szárazság. 


Annyi könnyet hullattam, hogy azzal még a Santa Ynez folyót is 
megáraszthattam volna, hogy hozza vissza a régi időket, a Nagyapám 
világát. 


Juanita Centeno. Chumash 


A régészek, a múlt vallatói meg akarják találni az indiánok lakta terület 
határát. Az indiánok nem ismertek határokat. Szabadok voltak. 


Jobb szeretném, ha csillagos égből lenne a házam teteje, s a föld lenne a 
padlója, inkább élnék egy fa alatt, s kosarat fonnék, vagy tenném, amit 
mindig tenni szoktam. Egyetlen kívánságom, hogy szabadabbak 
legyünk, s kimehessünk a dombokhoz és a hegyekhez, hogy ott 
eltölthessünk egy napot. Csak azért, hogy visszaidézzük annak emlékét, 
milyen volt, amikor még ott éltünk. 


Juanita Centeno, Chumash 


Ha végighajtok egy úton, gyakran eszembe jut: "Milyen lehetett itt száz 
évvel ezelőtt?" 


Ha elmegyek a Niagara-vízeséshez, ott ülök és arra gondolok: "Kétszáz 
évvel ezelőtt, ha indiánok jártak erre, egyszerűen leültek egy fára vagy 
a partra, s nekem most betonon kell ülnöm." Mindenütt csak épületek. 
Képzeld el, mennyivel szebb volt minden, mielőtt mindezt ide építették. 


Minden reggel kijövünk ezen az ajtón, s Föld Anyára lépünk, tudjuk, 
hogy ez mindig megmarad nekünk. Azért járhatunk a Földön, mert 
tudjuk, hogy nem a miénk... A mi feladatunk, hogy vigyázzunk rá. 


Jill, Seneca 


En mindig azt mondom, amit szívem szerint igaznak tartok. Erről van 
szó. Ha ezt mindenki megértené, tudnák, hogy érzem magam. Ha más 
emberek megőriznék kultúrájukat, s aszerint élnének továbbra is, 
ismernék ezeket a dolgokat. 


Néha azt mondják rólam, megint indiánt játszom. Ó, de szomorú is ez! 
Nem hiszem, hogy indiánt játszom, vagy úgy kellene viselkednem, mint 
egy indián asszonynak. Indián vagyok. Ilyen vagyok. Az vagyok, aki 
vagyok. Es büszke vagyok. 


Mary Leitka, Hoh 


Erős, hatalmas asszonyok vagyunk. Pók-Asszony erős volt, Első- 
Asszony erős volt, Changing Woman nélkülözhetetlen volt. 

A hagyományunk felszabadíthat bennünket ez alól a korlátozó kultúra 
alól. Keljünk át a kölcsönkért kultúrák folyóján! 

Hadd éljünk egyetértésben s együttműködésben! 


Navajo indián asszony 


Egy népet nem lehet leigázni addig, amíg asszonyaik szíve ellenáll. 

De azután mindennek vége. 

Mindegy, bármilyen bátrak is legyenek harcosaik, bármilyen erősek is 
legyenek fegyvereik. 


Cheyenne szólás 


Az Idő Tüze vagyok én, 

Végtelen Oszlop, amely túlél a Halálon, 

Egy legyőzhetetlen nép támasza vagyok. 
Eltévedt harcosok Vezérlő Csillaga vagyok, 
Tízezer haldokló gyermek Anyja vagyok én, 
Az Idő Tüze vagyok én - 

Indián Asszony vagyok! 


Niki Paulzine 


VALAMI BÖLCSEBB NÁLAD 


Honnan tudnánk, hogyan éljünk, ha nem hinnénk valamiben, ami 
nagyobb nálunk? Ki tanítana meg bennünket az életre? Ki mondja meg 
a fának, mikor jön el az ideje, hogy kisarjadzanak a levelei? Ki mondja 
meg a rigóknak, hogy meleg lett, s újra észak felé repülhetnek? A 
madarak és a fák hallgatnak valamire, ami bölcsebb náluk. 


Gyakran üldögélek egyedül a sivatagban, elnézem a liliomokat s 
mindazt a sok szép rózsaszínű kis virágot, s azt kérdem magamtól: "Ki 
mondta Nektek, hogy tavasz van, s hogy virágozzatok?" Csak 
gondolkodom és gondolkodom, de mindig ugyanott lyukadok ki. Az, 
ami nagyobb nálunk, megtanít minden élőlényt arra, mit csináljon. 
Olyanok vagyunk, mint a virágok. Elünk és meghalunk, és magunktól 
semmit sem tudunk. De az, ami nagyobb nálunk, megtanít bennünket -, 
megtanít bennünket, hogyan éljünk. 


Chiparopai, Yuma 


Minden, minden és minden egyes dolog fontos. 
Es semmi, ami jó, nem megy gyorsan. 


Sikwalxlelix, Bella Coola javasasszony 


Ha a feszültség és a nyomás eluralkodik rajtam, olyankor lemegyek a 
folyóhoz. Enekelek. Sírok és imádkozom, beszélek Anyámmal s 
Nagyapámmal, egyszerűen csak ennyit mondok: "Adjatok erőt." 


Gyakran, mikor ott ülök, arra száll egy sas, és átrepül a folyón. Leül 
közvetlenül velem szemben a folyó túlpartján egy fa ágára. Erre én azt 


mondom: "Mindig itt vagy, ha szükségem van rád. Mindig tudod, mikor 
kell jönnöd." 


Ez aztán igazán megnyugtat és erőt ad. 


Mary Leitka, Hoh 


A Nagy Tenger mozgásba lendített, elindított. 
Sodor magával, mint algát a folyó. 

Az Egbolt s a Hatalmas Lég szárnyára kapott, 
rezgetik bensőmet, magukkal ragadtak, 
Örömtől reszketek. 


Uvavnuk, eszkimó sámánasszony 


Mindig abból indulnak ki, hogy a Teremtő hímnemű személy, pedig nem 
tudunk erről semmit, a hagyományainkban nincs szó róla, hogy 
hímnemű vagy nőnemű ez a lény. Ott csak az áll: valaki vagy valami 
megteremtett bennünket. Hogy ki vagy mi volt, az titok. 


Mindig azt mondták nekünk, sok minden van, amit nem muszáj 
tudnunk, szétrobbanna a fejünk, ha mindent tudni akarnánk. Ez így 
igaz, nemde? 


Egy dolog azonban mindenki számára nyilvánvaló, hogy a Teremtő 
nagy szeretettel és együttérzéssel hozta létre teremtményeit. 


Audrey Shenondoabl, az Onondaga klán anyja 


A mi tudományunk olyan. hogy az ember kimegy az erdőbe, ránéz egy 
fára, s így szól: "Ez jó fejfájás ellen; ha fáj a fejed, ezt használd." 


Már nem sokan vannak, akik ezt tudják. S ez szomorú. Én szívesen 
megtanulnám mindezt, de valóban senki nincs, aki megtanítana rá. Ez a 
mi tudományunk. 


A számtan nálunk azt jelenti, hogy megfigyeljük a csillagokat és a hold 
járását, abból magyarázzuk, melyik holdállás mit befolyásol. Megvan 
nekünk a saját számtanunk, s a saját tudományunk, de a gyerekek mit 
sem hallanak már erről. 


Renee, Seneca 


Azt mondhatnánk, hogy a nem-indiánok vallása kívülről jött, mint 
Istenük, aki valahol ott fenn van az égben az ő Királyságával, s az 
emberek idelent megpróbálnak feljutni hozzá. 


Az indiánok elgondolása szerint Te vagy az Isten. Az Isten Benned van, 
Ő a Te részed. Es ez nálunk az Elet kezdete, a Teremtés pillanata. Ezt 
hordozzuk magunkban. 


Vickie Downey, Tewa 


Minden, amit cselekszünk, a mi Erdőnkhöz kapcsolódik. 

Ha valaki meghal a közösségünkben, levágjuk a hajunkat, és 
beletesszük egy fába. 

Régen a halva született gyermekeket egy fába temették. 

Történetünket a Fák őrzik. 

Egész vidékünk Szent. 


Loretta Pascal, Lil wat 


Egyesek azt mondják, csak az ember érezhet büszkeséget, félelmet és 
örömet, de akik a Tudás hatalmában vannak, azt mondják, minden élő, 
eleven. 


Talán nem így, mint mi, emberek; minden a maga módján eleven, hiszen 
nem vagyunk egyformák. 


A fák külső megjelenésükben, élettartamukban, időben és tudásban 
különböznek tőlünk, mégis élők. Ugyanúgy, mint a sziklák és a víz. 


És mindnyájuknak vannak érzései. 


Nootka indián asszony 


Ha bizonyos dolgokat nem értünk, az még nem jelenti azt, hogy ezek a 
dolgok nem léteznek. 


Sok ember számára egyszerűen nem léteznek azok a dolgok, amiket 
nem értenek vagy nem ismernek. 


Én azt mondom, sok minden lehetséges. Ha valamit nem ismerünk, az 
még nem jelenti azt, hogy az a valami nem is létezik. Egyszerűen csak 
nem ismerjük ezt az állapotot. 


Cecília Mitchell, Mohawk 


A JÓ ÉLETRŐL 


Örvendjetek, örvendjetek, örvendjetek... 
Örvendjetek, legyetek gond nélkül, 
Nézzetek a világra, 

Szép a világ. 


Maria Sabina, Mazetka sámánasszony 


Mindnyájan egyazon szinten vagyunk. Nem vagyunk különbek, mint 
odakünn egy hangyaboly. Nem vagyunk különbek náluk, és ők sem 
különbek nálunk. Hálát kell adnunk... Ha nem adunk hálát, elveszi 
tőlünk a Teremtő, amink van. 


Jill, Seneca 


Van a nyelvünkben egy szó, aminek két jelentése van. 


Az egyik jelentése hallgatni valamit, a másik pedig annyi, mint helyesen 
viselkedni. Ha helyesen viselkedünk, hallgatunk valamire, és ez azt 
jelenti, éberek, tudatosak vagyunk. Tudatában vagyunk mindannak, 
ami a környezetünkben történik. Gyakoroljuk az észlelésnek ezt a 
módját. Miközben mindig arra hallgatunk, ami körülöttünk történik, 
mégpedig nemcsak a fülünkkel, de a szemünkkel is, megfigyeljük a 
dolgokat. Szellemünkkel mindig tudatosítanunk kell, ami történik. Ezt 
pedig gyakorolnunk kell. 


Vickie Downey, Tewa 


Kutatjuk az életet. Az életünk maga a kutatás. Mindent és mindenkit 
kutatunk, még a legparányibb rovart is. 


Mint nemrégen, amikor feltűnt, hogy a hangyák reggel bejönnek a 
házba. Mit jelenthet ez? Kutatjuk az okát. Megfigyeljük a hangyákat, a 
méheket és a fákat. 


Eletünk minden másodpercében kutatjuk a bennünket körülvevő 
dolgokat. A zajokat. A zenét. A mi kultúránkon kívül hiányzik az 
emberekből ez a tudat. Arra kell törekednünk, hogy visszahozzuk ezt a 
tudatot. Ez csupán azt jelenti, hogy harmóniában élünk a szellemmel. 
Az embereknek manapság újra ki kell fejleszteniük magukban ezt a 
tudatot. 


Vickie Downey, Tewa 


Többféle út vezet az Elet utáni Eletbe, 

Többféle módon lehet szeretni, 

Többféle módon lehet egy másik emberben önmagad másik felét 
megtalálni, 

Többféle módon lehet az ellenséget legyőzni. 


Nootka indián asszony 


Az igazi indián filozófiája szerint indiánnak lenni egyfajta tartást, 
szellemi állapotot jelent; indiánnak lenni egyfajta létállapotot jelent, 
amit az ember a szívében hordoz. Ez azt jelenti, hogy a Szív szavát 
követed, s mintegy energia-elosztóként működsz ezen a Bolygón; ez azt 
jelenti, hogy hallgatsz a szívedre, az érzéseidre, a megérzéseidre, hogy 
eloszthasd az energiádat; hogy a Föld és az Eg hasonló energiáit 
mágnesként magadhoz vonzzad; s a szívedből - lényed valódi 
központjából - újra eloszthasd. Ez a mi feladatunk. 


Számos filozófia beszél négy-öt különböző világról, s azt mondják, a 
Teremtő minden egyes világnak egyazon egyszerű törvényt adta: hogy 
minden dologgal harmóniában és egyensúlyban kell élnünk, beleértve a 
Napot. Az emberek mindig újra és újra megtörték a harmóniát; mi is 
szétromboltuk ezt a harmóniát. Es ismét nem voltunk erre 
rákényszerítve. 


Ha nem állítjuk helyre újra ezt az egyensúlyt, több lehetőségünk nem 
lesz rá. 


Brooke Medicine Eagle, Nez Percé és Sioux 


A malomkő asszonyi szerszám. A malomkő védelmez bennünket és jó 
gondolatokat érlel, s vannak dalaink az őrölésre. Már három-négyéves 
koromban tudtam kukoricát őrölni, s nővéremtől ellestem a 
kenyérsütést is. Örömömet leltem ezekben a munkákban. 


A tűz is hozzátartozik az étel előkészítéséhez. A tűz szent dolog, mert 
Földanya és a gondolat ereje lakik benne, s nekünk asszonyoknak erőt 
ad a tervek kovácsolásában. 


A tűz segítségével így készítjük el táplálékunkat, s eszünk belőle. S attól 
nősz, ha elfogyasztod táplálékul, ami megterem, a kukoricát, amit a 
Szent Emberek örökítettek ránk. 


Ruth Roessel, Navajo 


Vannak asszonyok, akik azt hiszik, csak akkor lehetünk szabadok, ha 
olyanok leszünk, mint a férfiak. A természete szerint élő asszonynak ez 
nem válasz, mert ő tudja, hogy a férfiak és nők egyensúlyra teremtettek 
erre a világra, s mi lenne belőlünk, ha ezt az egyensúlyt megbontanánk? 
Csak körül kell nézni, hogy lásd, hová vezetett bennünket azoknak a 
férfiaknak a gondolkodása, akik ezt az egyensúlyt fel akarják 
bomlasztani... 


A bennünket legelőbb felszabadító életmód a természetes élet, amelyre 
születtünk, meg kell találnunk azt a harmóniát, amelyről elődeink oly 
sokat tudtak. Es mindenekelőtt új alternatívákat kell találni, igazi 
alternatívákat, nem pedig ennek a rendszernek újabb változatát, amely 
elevenen felfal bennünket. 


Roberta Esparza 


Mennyire vagyok boldog? 
Számunkra ez a legfontosabb kérdés az életben. 


Egy indiánnak nem attól függ a boldogsága, mennyit keres vagy milyen 
társadalmi funkcióban van, hanem egyes-egyedül attól, hogy milyen 
boldognak érzi magát. 


Beryl Bue Spruce, Pueblo indián asszony 


GYERMEKEK, MILY BECSESEK 


A tisztelet alapvető fontosságú dolog. Minden ember fontos, de a 
gyermekeidet s az öregeket nagyon meg kell becsülni, mert 
pótolhatatlanok. Azt a tudást, amelyet ők adhatnak néked, sehol máshol 
nem kaphatod meg. 


A gyermekek a legnagyszerűbbek. Más szemmel nézik a világot. Még 
romlatlanok. Nekünk azt tanítják, hogy a terhes asszony az első három 
évben ne ragaszkodjon annyira a gyerekéhez. Ez alatt az idő alatt a 
gyermek és a Teremtő között még erős a kötelék. Az anya testében a 
gyermek még a Teremtő világában van. Még nincs ebben a világban. Az 
asszony ragaszkodik újszülött kicsinyéhez, miközben a gyermek még 
mindig a Teremtő közelségére vágyik. Ez megnehezíti a Teremtő dolgát, 
mert a gyermek hozzá tartozik. Ez a vonzódás olyan erős lehet, hogy a 
Teremtő visszaveszi az újszülött csecsemőt. 


A kisgyermekek azért oly becsesek, mert bennük megvan még ez a 
szoros kapcsolat a Teremtő és a mi világunk között. Ezért olyan 
fontosak a gyermekek. 


Nem a mi dolgunk eldönteni, hogy egy kisgyermek e világban marad 
vagy visszatér a Teremtőhöz. Neked csak az a dolgod, hogy törődj vele 
erőd szerint, de ha Ő úgy határoz... 


Tara, Seneca 


Hó! Nap, Hold és a Csillagok, 
Ti valamennyien, akik 

Az Egen jártok, 
Hallgassatok ide! 

Uj élet lépett 

Közibétek! 

Egyengessétek útját! 


Omaha imádság egy újszülöttért 


Kicsi Gyermek! 

Kis Edes! 

Kicsi Lány! 

Még Kisbaba, 

Nemsokára magad 
Játszol majd egy 
Kisbabával. 

Kicsi lány! 

Kicsi Asszony, oly csodás! 


Zuni bölcsődal egy kislánynak 


Ott keleten, útjának delén, 

Fekete Pulyka terjeszti ki szárnyát, 
s megvirrad. 

Fekete Pulyka Ejszaka 

terjeszti fénylő szárnyát; 

Fehér már a pirkadat, 

Fekete Pulyka 

széttárja farktollát; 

Az Eg aranyló fényben úszik fölöttünk. 
A Nap leküldi Sugarait, 

Napfiúk táncolnak rajtuk 

Sárga, csillogó cipőben. 

Keleten Szivárvány nyújtózkodik, 
A Hajnal leányai 

Csillogó cipőben és sárga 
Palástban j 
Táncolnak fölöttünk az Egen. 
Fölöttünk izzani kezd a nap. 


A Mescalero-apacsok leányavató éneke 


Elindultál 

a jó Földön 
utadon; 
Elindultál 

jó mokaszinban 
utadon; 
Elindultál 
szivárványfény-zsinóros 
mokaszinban 
utadon; 
Elindultál 
napfény-kötős 
mokaszinban 
utadon; 
Elindultál 

a bőségben 
utadon. 


A Chiricahua-apacsok leányavató éneke 


Az üdvözülés gyermekei nem olyanok, mint a szokványos gyermekek. 
Legtöbbször leánygyermekek, de néha fiúgyermekek is jönnek ezzel a 
jellel a világra. Az üdvözülés gyermeke mindig olyan benyomást kelt, 
mintha idős lélek költözött volna egy új testbe. Az arca nagyon komoly, 
kivéve, amikor nevet. Olyankor bevilágítja a nap fénye a világot. Az 
ember egy ilyen gyermek szemébe néz és tudja, hogy a gyermek 
mindent tud, ami igazán fontos. Az üdvözülés gyermekei mindig kissé 
különböznek más gyerekektől. Hosszú, erős a lábuk, határozott a 
járásuk. Nevetnek, mint minden más gyermek, játszanak, mint minden 
más gyermek, és mégis mások, áldás van rajtuk, különösek, szentek. 


Vigyázni kell rájuk, védeni kell őket, akár életed árán is. Erőt vehet 
rajtuk a szomorúság, de úrrá lesznek rajta. Elidegenedhetnek tőlünk, 
mert túllátnak és átlátnak ezen a valóságon. Kibírják, amit mások nem 
bírnának ki. Túlélnek ott, ahol más nem élne túl. Szeretetet éreznek 
akkoris, ha nem mutatnak szeretetet irányukban. 


Egész életükben azon fáradoznak, hogy az általuk ismert szeretetet 
továbbadják. 


Nootka indián asszony 


Az én kicsi lányom 
Világra jött, hogy 
Vadrózsát szedjen. 
Világra jött, hogy 

Apró ujjaival 

Lerázza a vadrizst 

A bugájáról. 

Hogy fiatal fenyők 
Nedvét gyűjtse 
Tavasszal. 

Ez a Leánygyermek 
Világra jött, hogy 
Epret szedjen, 
Feketeszederrel, 
Bodzabogyóval, bivalybogyóval 
Töltse meg kis kosarát. 
Az én kicsi lányom 
Vadrózsát szedni 

Jött a világra. 


Tshimshian bölcsődal 


Ajjaj, jaj! Miért tetted ezt velem, gyermekem? 


Hiszen hogy igyekeztem kedvedre tenni, mikor hozzám jöttél, hozzám, 
anyádhoz. Nézd, itt van minden játékod! 


Miért hagysz el engem, Gyermekem? 


Talán valamit nem jól csináltam, valami rosszat cselekedtem ellened, 
Gyermekem? Megígérem, hogy jobban csinálom, csak gyere vissza 
hozzám, Gyermekem. Csak arra kérlek, légy hamar egészséges, ott, azon 
a helyen, ahová most mész. Es amint újra egészséges leszel, kérlek, 
gyere vissza hozzám, Gyermekem. Kérlek, ne menj el, ne maradj ott! 
Kérlek, szánj meg engem, szánd meg anyádat, Gyermekem! 


Kwakiutl anya imája, aki elvesztette gyermekét 


DALAINK EREJE 


Elődeink úgy hitték, hogy a dalok a csend szülöttei, akkor keletkeznek, 
ha mindenki megpróbál a szépre gondolni. 


A dalok akkor alakot öltenek az emberek szellemében, s a felszínre 
jönnek, akár tenger mélyéről a buborékok, amelyek a levegőre 
törekszenek, s ott szétpukkannak. 


Így keletkeznek a szent énekek. 


Eszkimó sámánasszony 


Dalaink szavai, a szent gyökér visszhangja, a tökcsörgőben a kavicsok 
zörgésének visszhangja, a Peyote-legyező szarka- és légycsapótollai 
hangjának visszhangja, a vízdob pergésének visszhangja, s a vízi 
madarak rikoltásának visszhangja. Peyote adja az embernek a hangot s 
az éneket... 


Mary Crow Dog, Sioux 


Mozdul az Ég, 
Ha ők énekelnek, 
A Szellemek a Lazacról énekelnek. 


Hullámzik az Ég, 
Le s föl, 
Dalolnak a Szellemek. 


Megfulladtam 
A Vízben, 


Az Erő Forrásában, 
Hogy gyógyítsak. 


A Szellemek lecsaptak 
Sas módjára, 

Dalolva 

Buktam én a felszínre. 


Kihúzott engem, 

Ő, aki a Szellemek 
Erejétől Megszállottak 
Megmentője. 


Farkasszemet 
Néztünk, 

Belém költözött 
A Sámán Ereje. 


Ott állt egyenesen, 
Középen, 

Az erőforrás 
Közepén. 


A Szellem a 
Kővé vált 

Erő Forrásánál 
Áll. 


Mozdul az Ég, 
Ha ők énekelnek, 
A Szellemek a Lazacról énekelnek. 


Hullámzik az Ég, 
Le s föl, 
Dalolnak a Szellemek. 


Sikwalxlelix, Bella Coola sámánasszony 


A dalokban van az erő. 


Néha egyszerűen csak ott fekszenek az emberek, s azt mondják: "Nem 
jön a dal. Nem jön a dal. Nem jön a dal." Meg vannak bolydulva. 
Olyankor megkeresnek, eljönnek értem, én meg beszélek velük. En 
akkor azt mondom, nem kell egyebet tenned, csak sírjál. Gondolj valami 


nagyon rosszra, ami megesett veled, s ordíts a fájdalomtól. Akkor eljön 
hozzád a dal. Mindenkinek van saját éneke. A kiáltásotok a dal. Ha az 
Edesanyád után sírsz, van valami a jajveszékelésedben, ami előcsalja a 
dalt. Ki fog jönni belőled. És ha előjön, erőt ad néked. 


Ethel Wilson, Cowichan 


A dalainkon keresztül tartjuk a kapcsolatot a Szellemvilággal. Minden 
dal jelent valamit, és minden dal fontos. 


A dalok segítenek rajtad, meggyógyítanak... 


Segítségükkel másokon is tudsz segíteni. A dalokban van az erőd, s 
orvosságod. 


A dal segítőtársad, ha munkáddal másokon segítesz. A dalok 
hozzátartoznak a gyógyításhoz, a segítségnyújtáshoz, mikor valakin 
segíteni tudtál, aki beteg volt, vagy a halálán volt. 


A Nagyapám kapott egy dalt, amely segítségére volt lánya halála fölött 
érzett fájdalma enyhítésében. Három napra lement a folyóra, s 
egyszerre csak megpillantotta ezt a csónakot a fa tetején. Ebben a 
csónakban ül a leánya, s néhány férfi, akik fölmennek a magasba, föl a 
leány fölé, a fák fölé, a felhők fölé. A csónak átvitte őket a másvilágra. 
Szomorú dal ez, igaz. Ezt a dalt anyámtól kaptam. Mindig sírnom kell, 
mikor ezt énekelem, s olyan, mintha anyámat hallanám. 


Ahhoz, hogy az Erőd, a Segítőd s a Dalod eljöjjön hozzád, elébe kell 
menned, hogy fogadhasd. El kell menned, s dolgoznod kell a hegyekben, 
a folyókban, hogy tiéd legyen ez az Erő. 


Mary Leitka, Hoh 


Nem tudom, 

Vajon eljut-e a Mennyekbe 

Az emberi hang. 

Nem tudom, 

Vajon hallja-e a Mindenható, mikor imádkozom. 
Nem tudom, 

Vajon teljesülnek-e vágyaim. 

Nem tudom, 


Vajon igazán meghalljuk-e 
Az Öregjeink szavát. 

Nem tudom, 

Mi minden történik majd 

A jövőben. 

Remélem, Gyermekeim, hogy 
Csupa jóban lesz részetek. 


Pawnee asszonyok éneke 


AZ ASSZONYI VARÁZSERŐ 


Van egy erő, amely más, mint a mindennapok ereje. Ez az az erő, amely 
megtanította nekünk a lebegést, amelynek segítségével elhagyhatjuk a 
testünket, hogy énekes madár módjára szállhassunk, s ez az az erő, 
amely Öreg Asszonyt köddé változtathatja, hogy szél hátán lovagoljon, 
vagy Öreg Asszony által szóljon. 


Ez az erő időtlen idők óta létezik, az itteninél több világban, az itteninél 
több Földön. Mint ahogy a tűz és víz, a hideg és a meleg, a puha és a 
kemény, férfi és nő egymás ellentettjei, úgy létezik a jó fajta erőnek is 
ellenpárja. Ez pedig a gonosz erő. Nem mindenki ismeri ezt a 
különbséget. 


Nootka indián asszony 


A mi világunkon túl létezik egy másik világ, messze, mégis oly közel, s 
láthatatlanul. És ott van, ahol Isten van, s ahol a Holtak vannak, a 
Szellemek és a Szentek, olyan világ, amelyben minden megtörtént már, 
s amelyben mindent ismernek. Az a világ beszél hozzánk. Saját 
nyelvezete van. Én tolmácsolom, amit mond. 


Le tudok pillantani oda, ahonnan minden ered. Odáig tudok menni, 
ahol a Világ születik. 


A szent gomba kézen fog, s elvezet abba a világba, ahol mindent 
ismernek. A szent gombák beszélnek hozzám olyan nyelven, amelyet 
megértek. Én kérdezek, s ők válaszolnak nekem. Amikor visszatérek az 


utazásról, amelyre magukkal vittek, elmondom, amit tőlük hallottam, s 
amit ők mutattak nekem. 


Maria Sabina, Mazateka sámánasszony 


Ahhoz, hogy kapcsolatot teremthessünk a Szellemmel, sem ételt, sem 
italt nem vehetünk magunkhoz. Akkor eljutunk Szellemünkhöz. Ez a mi 
imádságunk. 


Imádkozni annyi, mint olyan állapotba kerülni, amelyben felismered 
saját Szellemed. Ebbe az állapotba, vagy ebbe a Szellembe, saját 
Szellemedbe az imádság által jutsz el. Ha eléred ezt az állapotot, érezni 
fogod azt az együttérzést és szeretetet, amely mindennek alapja, s léted 
forrása. 


Vickie Downey, Tewa 


Az én Nagyanyám böjtöléssel érdemelte ki a boszorkányos tarisznyáját. 
Mindenféle varázserejű dolgokkal rakta tele. Rakott bele kígyó- 
maradványokat. Nagy Erő lakozott benne! Gyermeki tetemek elásott 
csontjait rakta bele - saját szememmel láttam. Éjszaka beszélt a 
tarisznyához, azután eltűnt. Sírtam; féltem tőle. A Nagyanyám 
mindenfélévé át tudott változni - kutyává, vagy amit akarsz. Ha valaki 
feldühítette, pulykává változott, s akkora lármát csapott, s 
megbabonázta azt, aki bántotta, harcba szállt velük, s elpusztította őket 
- vagy megnyomorította, megbetegítette őket. Macskává változtatta 
őket. Néha, mikor jönni láttam, tűz kísérte. 


Menomini sámánasszony 


Nagy-Sasasszony vagyok én, 
Oposszumasszony vagyok én, 
Vizsgálóasszony vagyok én, 
Vadászkutya-asszony vagyok én, 
És Farkasasszony vagyok én, 
Vadászkutya-asszony vagyok én... 
Megmutatom Hatalmamat. 
Igazság Asszonya vagyok én, 

A Törvény Asszonya vagyok, 
Tiszta Asszony vagyok, 

Igazság Asszonya, Törvény Asszonya vagyok én, 
Igazság Asszonya vagyok én. 


Marig Sabina, Mazetka sámánasszony 


Ez az, amivel a Szellem megbízott engem: Egyesítsd népemet. Vedd rá 
őket, hogy higgyenek, mert ha ezt nem teszed, megtébolyulnak, s 
elpusztítják egymást. Aki szent helyen lakik, újjá kell azt neki 
élesztenie, épp úgy, mint ahogy én teszem itt, hogy megőrizzem a régi 
világot a szívemben és a lelkemben. Az ő feladatuk, hogy segítsenek 
nekem, az enyém pedig, hogy népemet segítsem. 


Flora, Wintu sámánasszony szent kötelességeiről 


Ha ebben a modern világban böjtölsz, le kell mondanod a televízióról és 
a rádióról. Visszavonulsz a külvilágtól. Nyugodtan böjtölhetsz, és még 
mindig létezni fogsz. Többnyire csak vizet iszol, vagy teát. Addig 
böjtölsz, amíg szükséges, hogy végre megbékélj. 


A böjtölés halálközeli élményhez vezet. Így szólsz: "Itt vagyok, Istenem, 


én.." Vagy mondjuk, hogy imádkozol. A sámánnak vagy a 
sámánasszonynak azért nehéz, mert el kell jutnia odáig, hogy akár 


életét is feláldozza azért, hogy gyógyíthasson. Ha valaki nagyon, nagyon 
beteg, így szólsz a Teremtőhöz: "Vegyél magadhoz engem, ha nem elég 
áldozatom. Vegyél magadhoz." Ezért tudnak egyesek gyógyítani, de a 
gyógyító erőkkel bánni nagyon mélyreható, mélységes dolog. 


Úgy kell szeretned embertársaidat, hogy ha egy idegen ember ide 
betéved, ha kell, életedet tudd áldozni érte. 


Ha visszaélsz ezekkel az erőkkel, ez visszaüt rád, ez törvény. A 
gyógyítók tisztában vannak szent kötelességeikkel, s azzal is, milyen 
árat fizetnek érte. Nagyon óvatosnak kell lenniük. 


Betty Laverdure, Ojibwa 


ISMERNI AZ ÉLETET - NEM FÉLNI A HALÁLT 


A test elenyészik. Nem egyéb a lélek porhüvelyénél, amelyben lakozott. 
A lélek tovább él. Oda vándorol, ahol a többi lélek is van. A lelkek 
ugyanúgy élnek tovább, mint azelőtt, csatlakoznak a többi ott lévő 
lélekhez. Találkoznak a megholt családtagjaik lelkével. A Szellemük, 
vagy aminek éppen nevezni akarod, ott ugyanazt csinálja, mint amit a 
többi lélek szelleme. 


Ezt jobb, ha elfogadod így, ahogy van. Halálunk időpontja már 
születésünkkor meg van írva, a napjaink meg vannak számlálva. Mikor 
eljön az idő, menned kell. Ezen nem lehet változtatni. 


Susi Billie, Seminole 


Kérdezel, de én semmit sem tudok a halálról; én csak az életet 
ismertem meg. Csak azt tudom mondani, amit hiszek; a halál vagy az 
életünk vége, vagy átmenet egy másik életformába. Mindenesetre 
semmi okunk a félelemre. 


Eszkimó asszony 


A magamfajta indiánokat nem hagyják élni. 


Rendben van, nem is akarok tovább élni, hogy öregasszony legyen 
belőlem. 


Annie Mae Aguash 


A nagyanyám mindig azt mondta nekünk: "Ha a holtak elmennek, néha 
visszatérnek, és megmondják szeretteiknek, hogy szeretik őket, vagy 
még egyszer utoljára elbúcsúznak tőlük. Azután valamilyen formában 
talán újra megjelennek előtted, vagy érzed, hogy megérint valami. Ne 
félj." 


Kétszer, nem, háromszor volt ilyen érzésem három emberrel 
kapcsolatban, akik valóban közel álltak hozzám. Ezért aztán sok ilyen 
dologban hiszek. 


Jeanette Cypress, Seminole 


Nem állítom, hogy sokat tudok, de vannak érzéseim. S így érzek. Ne 
nevess ki. Ez a kis kör, amit ide rajzolok, ez jelenti az én szememben a 
mi világunkat. A pontok azt mutatják, hol tartunk ma. Aztán van itt még 
egy másik kör, a kis körön kívül. Oda megy a lélek, ha eltávozik a 
testből. Ez azt jelenti, ha meghalsz, a testednek egy része füstfelhőként 
eltávozik. Mindjárt elhittem, mikor először hallottam erről. 


A lelked elhagyja a tested és egy másik dimenzióba kerül. Ott bolyongsz 
negyven napon át. Tíz nappal a halálod után tartanak egy kis 
ceremóniát, egyfajta ünnepet. Ilyenkor fel lehet venni a kapcsolatot a 
lélekkel. 


Cecilia Mitchell, Mohawk 


Néha, mikor itt járkálok a saját házamban, valami van körülöttem. 
Erzem, van itt valami, mindig itt van és mindig itt lesz, bármerre is 
megyek. Nem zavar. Tudom, hogy barátságos lények. 


Ha belső nyugalomra vágysz, vagy nyugalomra van szükséged, járj 
körbe az óra mutató járásával egy irányban a lakásodban, mindig csak 
körbe-körbe. Aztán végy zsályát vagy fekete cédrust. Keress fekete 
cédrust, hogy kifüstöld a szellemeket... Én már füstöltem a házamban. 
Különböző lények vannak itt. Néhányan közülük mindenhová követnek. 
Védőszellemek. 


Betty Laverdure, Ojibwa 


Az egész éjszakán át tartó tánc az előttünk eltávozottak ünnepe. A 
holtaké. Van ennivaló, és dalokat énekelünk. Az első ének arról szól, 
hogy tánc közben el ne aludjunk, mert mindnyájan itt vannak 
közöttünk, akik előttünk mentek el. Szellemek. 


Azután indián nyelven beszédet tart valaki, amelyben felszólítják a 
táncolókat, hogy hagyjanak maguk között helyet, hogy a szellemek 
veled táncolhassanak. Nem szabad elaludnod, mert a testedet 
hatalmukba keríthetik. Az ilyen alkalmakra nem viszed magaddal a 
kisebb gyerekeket, mert ők itt vannak. A gyerekek látnak bizonyos 
dolgokat, amiket a felnőttek nem láthatnak, s így tudnák, hogy itt 
vannak a szellemek. 


Janice Sundown Hallett, Seneca 


Ijesztő élmény, mikor az embert elkapják, az ember életének talán 
legkeményebb tapasztalata. 


Minden előzetes figyelmeztetés nélkül körülvesznek álarcos figurák, s 
neked fogalmad sincs róla, kik ezek. Szörnyű, hogy egyszerre csak 
senkit sem ismersz, ha olyan faluban nőttél fel, ahol mindenkit ismertél. 


A táncosok tűrőképességed határáig visznek,  szembesítenek 
valamennyi félelmeddel, amit valaha is éreztél, s az őrület határán 
visszahoznak téged. Dalokkal, táncokkal, rituálékkal és mágia 
segítségével hoznak vissza a teljes őrület határáról, s ezek után soha 
többé nem fogsz már igazán félni semmitől. Szembesültél legszörnyűbb 
félelmeiddel, átélted őket és visszatértél, s ettől kezdve ismered 
lelkierődet. 


Nootka indián asszony 


Nálunk, indiánoknál az a szokás, hogy ha meghal valaki, elbúcsúztatjuk 
a halott szellemét, hogy ne kóboroljon céltalanul... Rajtunk már nem 
látod a nyomát, de az idősebbek közül sokan hordozzák ennek a 
szokásnak a sebhelyeit, jeleit a kezükön. Annyira megégették magukat, 
hogy a bőrük úgy nézett ki, mint az elégett avar hamuja, csakhogy jelet 
tegyenek magukra; ha meghalnak s kiszáll belőlük a lélek, s elhagyja 


őket szellemük, ezek a jelek szolgálnak majd tájékozódásképpen, s 
segítik őket a helyes úton járni, s távol tartják a gonoszt. Tételezzük fel, 
hogy meghalnál, akkor felviláglanak ezek a jelek. 


Az indiánok hite szerint, ha meghalsz, azon a helyen, ahol korábban 
megégetted magad, felvillan egy fény. Az égetéshez egy bizonyos 
növényt használnak... egy növényt, amelyet gyógyításra is használunk. 
Egy kis darabot veszünk belőle, például a szárból egy darabkát. Ezt 
rátartják a karra vagy a kézre, és meggyújtják. A bőrön átégetik. 


Az indiánok azt tartják, ha nem búcsúztatják el méltóan a halott 
szellemét, hogy mehessen, ahová mennie kell, akkor beteggé tesz 
minket. Addig kereng, kóborol a világban, mígnem összeakadtok. 


Van egy hely, olyasmi, mint a szellemek városa... Ha meghalunk, oda kell 
mennünk, ahol a többi szellem van. 


Ha a szellemek országába mész, egy bizonyos utat kell követned..., 
valami gonosz vár ott rád, ami mellett el kell menned, s ha nincs rajtad 
a fényjel, magával ragad. De a fény elűzi a gonoszt. 


Agnes Cypress, Seminole 


Ha majd örök álomra hajtom fejem, azt szeretném, ha testemet csak egy 
takaróba göngyölve tennék a földbe, hogy kis testvéreimnek táplálékul 
szolgáljak, s az alsó világban új népességet hozzak létre. E hosszú évek 
alatt jó szolgálatomra voltak, segítettek sok jó táplálék előállításában. 


Luiseno indián asszony 


A FORDULAT IDEJE 


Most ismét fordulat idejét éljük, az idő megérett a változásokra. Az 
asszonyok felismerik az ellenséget. Keresik az igazságot. Fiatal nőkkel 
beszélnek, s elmondják nekik, hogy a megerőszakolásnak nincs köze a 
szeretethez, sem az örömhöz. A férfiak ezáltal csak hatalmukat 
próbálják biztosítani - amolyan elavult hatalmat. 


Az asszonyok újra megtanulják, mire való a testük, hogyan védjék meg 
önmagukat, s elmondják, mi a véleményük az igazságról, az alkoholról, 
a fogamzásgátló tablettákról és a  szégyenérzetről. Igazságra, 
támogatásra és szeretetre vágynak, keresik azoknak a körét, akikhez 
csatlakozhatnának. 


Nootka indián asszony 


A fekete zsinór a halál zsinórja. Mindazon asszonyok emlékét jelképezi, 
akik a szelíd erők védelmében haltak meg - jelképezi a fehér 
asszonyokat, akiket boszorkányként elégettek, a fekete asszonyokat, 
akiket rabszolganőként elhurcoltak, a sárga asszonyokat, akiket 
megnyomorítottak, s mint egy terméket áruba bocsátottak, a barna 
asszonyokat, akiket megerőszakoltak és testüket betegségekkel 
fertőzték meg, s akiket meggyilkoltak. 


A gyöngyök mindegyike egy-egy különlegesség. Minden szemnek külön 
varázsereje van. A halálzsinór mindegyik végén négy gyöngyszem van, 
mert a négy tökéletes, igaz szám. Ha a halálzsinór cipőfűző lenne, akkor 
is az lenne, ami: az összes előttünk járó asszonytestvérünk emléke. 


Nootka indián asszony 


Az emberek csaknem úgy éltek, ahogy meg volt írva. Csaknem. Es az 
asszonyok szövetsége erős volt. A szövetség minden asszony számára 
nyitva állt, törzsi hovatartozására, korára, társadalmi helyzetére, 
politikai rangjára vagy gazdagságára való tekintet nélkül. 


Egyetlen asszony sem vásárolhatta meg a szövetséghez való tartozás 
jogát. Egyetlen asszony sem örökíthette át a szövetségben betöltött 
helyét. A szövetség minden tagját maga a szövetség választotta ki, s 
meghívásos alapon válhatott valaki taggá. Meghívás alapján még 
rabszolganóők is lehettek a szövetség tagjai. Tulajdonosaik nem 
tagadhatták meg tőlük a belépés jogát, nem akadályozhatták meg az 
összejöveteleken való részvételüket, és nem tilthatták a szertartásokon 
való részvételt sem, mert a szövetségnek igazi hatalma volt, s 
mindenütt tiszteletben tartották. 


A szövetségben lévő asszonyok feladatai közé tartozott a leányok 
nevelése is. Játékosan, dalokkal, legendákkal és példák útján tanították 
őket. Megtanították a leányokat testük ápolására, beavatták őket a testi 
örömszerzés titkaiba, s ránevelték őket, hogyan tiszteljék magukat és 
testük biológiai funkcióit. Elmagyaráztak nekik mindent, amit a 
terhességről, a szülésről és a gyermekápolásról tudniuk kellett. 


De egyszerre csak fejére fordult a világ... Különös férfiak jöttek. 
Olyanok, akik soha nem beszéltek asszonyokkal, akik soha nem ettek, 
soha nem háltak és soha nem nevettek együtt asszonyokkal. Olyan 
férfiak jöttek, akik dalolás és tánc közben, kacagáskor és szerelem 
idején komor képet vágtak. Ezek a férfiak azt állították, hogy az 
asszonyok szövetsége boszorkányok gyülekezete. 


"Nem tűrhetitek, hogy egyetlen boszorkány is életben maradjon", így 
prédikáltak, de az emberek nem hagyták, hogy a szövetség asszonyait 
megöljék. 


A papoknak kislányokkal kellett beérniük. A lányokat elvitték a 
falvakból, iskolákba járatták őket, úgyhogy nem olyan asszonyok 
nevelhették s taníthatták őket, akik elmondhatták volna testükről az 
igazságot. Az iskolában arra nevelték őket, hogy mellüket elszorítsák, 
karjukat, lábukat el kellett rejteniük. Fiútestvéreiknek sosem nézhettek 
a szemébe, lesütött szemmel a földet kellett nézniük, mintha valami 
szégyellnivalójuk lett volna. Ahelyett, hogy megtanulták volna, hogy 
testük havonta egyszer szent, azt mondták nekik, mocskosak. Ahelyett, 
hogy a vérzés idején visszavonulhattak volna az arra kinevezett házba, 
ahol  meditálhattak, imádkozhattak, a  holdtöltét s testüket 
ünnepelhették volna, arra tanították őket, hogy betegek, kötőt 
hordjanak, s viselkedjenek betegek módjára. Azt is mondták nekik, 


hogy soha nem szabad testi vágyaik feltörő hullámainak engedniük, 
soha nem élvezhetik ezt az érzést, mert bűnös dolgok ezek. 


Ha azután a lányok visszatérhettek falujukba, értelmük annyira 
megmételyeződött, szellemük annyira megbomlott, lelkük úgy 
beszennyeződött, hogy az asszonyok szövetségének tagjaiként már 
nem jöhettek számításba. 


A fiúkat is elhurcolták. Öket pedig arra tanították, hogy a nők piszkos, 
bűnös teremtmények, akik a férfiakat eltérítik a jó útról. Azt tanulták, a 
nőknek nincs saját véleményük, ésszel nincsenek különösebben 
megáldva, s csak azért vannak a világon, hogy a férfiakat szolgálják. 


Nem kellett hozzá egy generáció, s a feje tetejére fordították a világot, 
az ész és az igazság ködbe veszett, s csaknem teljesen odalett. 


Nootka asszonyszövetség hagyománya 


A hagyomány szerint a férfiak és a nők egyenlők voltak, a törzs 
fennmaradása ugyanúgy függött a nőtől, mint a férfitól. Az asszonyok 
feladata, a gyermeknevelés ugyanolyan fontos volt, mint a férfiaké, a 
vadászat, s a harc, mert a gyermekek jelentették a jövőt, a törzs 
továbbélését... Az indián asszonyok mindig is abban az egyenrangú 
helyzetben voltak, amiért a fehér asszonyok harcoltak. 


Opal Cahune, Salish 


